Ткачев Александр къелъытэ жыг гъэкIынымкIэ ди республикэм ехъулIэныгъэ иIэу
УФ-м мэкъумэш хозяйствэмкIэ и министр Ткачев Александррэ КъБР-м и Iэтащхьэ КIуэкIуэ Юрийрэ дыгъуасэ Налшык щрагъэкIуэкIащ жыг хадэ гъэкIыным теухуа Урысейпсо зэIущIэ.
Зэхуэсышхуэм хэтахэр щыIащ Къэбэрдей-Балъкъэр Республикэм и мэкъумэш промышленнэ IуэхущIапIэ зыбжанэм.
Министрымрэ КъБР-м и Iэтащхьэ КIуэкIуэ Юрийрэ зыщаплъыхьащ «Фрукт-Трейд» ООО-м и хадэм. Абы щагъэкIыр псынщIэу къызэщIэувэ жыгхэращ, абыхэм къыпах мыIэрысэ лIэужыгъуэу 14. Мы IуэхущIапIэм иIэщ пхъэщхьэмыщхьэ хъумапIэ, зэхэзыдз-зэрылъыпхъэм изыгъэзагъэ линие, зы сыхьэтым мыIэрысэ килограмм мини 6-м псыр къыщыщIаху цех. Мы мыIэрысэпсым консервант халъхьэркъым, апхуэдабзэуи шхын къабзэщ мыIэрысэ гъэгъуари.
Ткачев Александр щыIащ «Бахъсэн и жыгхэр» ООО-м и пхъэщхьэмыщ- хьэ хъумапIэмрэ мыIэрысэ зралъхьэ пластик контейнер щащI заводымрэ. Мы IуэхущIапIэм и щIыIалъэхэм пIалъэ кIыхькIэ пхъэщхьэ-мыщхьэр щыпIыгъ мэхъу, заводым мыIэрысэр зэхэзыдз и линием (зы сыхьэтым тонн 24-рэ) хуэдэ зиIэ Урысейм иткъым.
Заводыр зей Къаздэхъу Альберт федеральнэ министрым жриIащ мы гъэм пхъэщхьэмыщхьэу яIэнур нэгъабэрейм нэхърэ процент 25-кIэ зэрынэхъыбэнур (2015 гъэм кърахьэлIат тонн мини 10).
Министрым зригъэлъэгъуащ «Прохладное» ОАО-ри. Мыр хадэхэкIыр щаIыгъ, ар куэду зыщэхухэм ядэлажьэ IуэхущIапIэщ. Къапщтэмэ, абы щахъумэф хадэхэкI тонн мин 75-рэ. Мы IуэхущIапIэм щIышхуэ иIыгъщ — метр зэбгъузэнатIэ мин 46,2-рэ, икIи абы лэжьыгъэ зэмылIэужьыгъуэ куэд щызэфIагъэкI.
«Федеральнэ бюджетым щыщкIэ кризисым зэрыпэщIэтын фонд къызэрагъэпэщам къыхэкIыу нэгъабэ ята ахъшэр хуэди 5-кIэ нэхъыбэ зэрыхъуам (сом мелард 2,5-м нэс) и фIыщIэщ псынщIэу зызыужь жыг хадэу диIэм фIыуэ къызэрыхэхъуар. Къапщтэмэ, 2015 гъэм гектар мин 14 хасащ, абыхэм ящыщу гектар мини 10-р псынщIэу зызыужь жыгщ. Мы гъэм гектар мини 6 хасащ, гектар мини 4-р псынщIэу зызыужьхэм хуэдэу. Си гуапэу къыхызогъэщ Къэбэрдей-Балъкъэр Республикэм гъэ къэс зы гектар миным жыг хадэ зэрыщыхасэр, а лэжьыгъэмкIэ Урысейм япэ увыпIэр зэрыщиIыгъыр. Дэ къалэн зыщытщIащ мы Iуэхум нэхъри зедгъэужьыну, илъэси 5 — 7 дэкIмэ, «Урысей мыIэрысэ» брендыр ди къэралым иIэн хуэдэу», — жиIащ министрым.
Аруан Алий.
